Sent Vinsent da Grenadinad

Sent Vinsent da Grenadinad ( [seɪnt ˈvɪnsənt ænd ðə ɡrɛnəˈdiːnz], se om täuz' oficialine nimituz), om sar'hine valdkund Kariban meren päivnouzmas. Sen pälidn, kaikiš suremb lidn da meriport om Kingstaun.
Istorii.
Vn 1979 27. päiväl redukud Sent Vinsent da Grenadinad tedištoitihe ičeze ripmatomudes Sures Britanijaspäi. Valdkundan üks'jäine Konstitucii tuli väghe sil-žo päiväl, se om väges vajehtusita.
Vn 2009 kül'mkun 25. päiväl referendum oli pučindas monarhijaspäi da ičeze prezidentan panendas (negativine satuz).
Geografijan andmused.
Sent Vinsent da Grenadinad sijadasoiš järedal Sent Vinsent-sarel (344 km²) i Grenadinad-sariden kogol (niiden pohjoižel kahtel koumandesel, läz koumekümned sart, 45 km²).
Valdkund om meriröunoiš Sent Lüsijanke pohjoižpoles da Grenadanke suvipoles. Matkad Barbadoshasai om 168 kilometrad päivnouzmpolehe. Randanpird om 84 km.
Kaikiš korktemb čokkoim om aktivine Sufrier-lämoimägi, 1234 metrad kortte valdmeren pindan päl.
Londuseližed varad oma mec (päsarel), kala, väghine mahuz.
Politine sistem.
Ohjandusen form om parlamentine monarhii, federacii parlamentiženke demokratijanke konstitucižen monarhan ohjandusen al. Valdkundan pämez' om Suren Britanijan Karl Koumanz'-kunigaz, hän paneb radsijha jenaral-gubernatorad ().
Parlament — Suiman Kodi () — om üks'kodine 23 ühtnijanke, heišpäi kuz' oma senatorad, jenaral-gubernator paneb heid radsijha, 15 — kaik rahvaz valičeb, toižed kaks' oma spiker i generaline prokuror. Parlamentan ezitajiden valdatusiden strok om viž vot. Vägestunuden valičendoid partijan ezimez' kändase päministraks ().
Vn 2015 tal'vkun 9. päiväl Sent Vinsentan da Grenadinoiden järgenduseližed valičendad oliba valdkundan parlamentha. Päministr om Ral'f Gonsalveš vn 2001 keväz'kun 29. päiväspäi (nellänz' strok). Sjuzen Dugan radab jenaral-gubernatoran vn 2019 elokun 1. päiväspäi.
Administrativiž-territorialine jagand.
   "Kacu kirjutuz: Sent Vinsentan da Grenadinoiden administrativiž-territorialine jagand."
Sent Vinsent da Grenadinad jagasoiš kudeks tulendaks (), niišpäi viž oma Sent Vinsental i üks' ühtenzoitab Grenadinoid.
Eläjad.
Sent Vinsentas da Grenadinoiš elädas vinsentalaižed. Vn 2014 heinkus valdkundan ristitišt oli 102 918 eläjad. Ristitišton lugu om läz kaikenaigaine vspäi 1990.
Augotižlibundan mödhe (2012): afrikalaižed — 71,2 %, segoitadud augotižlibundanke — 23,0 %, sijaližed indejalaižed — 3,0 %, indijalaižed — 1,1 %, evropalaižed — 1,5 %, toiženke augotižlibundanke — 0,2 %.
Uskondan mödhe (2012): protestantad — 75,0 %, riman katolikad — 6,3 %, rastafarad — 1,1 %, Jehovan tundištajad — 0,8 %, toižed uskojad — 4,7 %, religijatomad — 7,5 %, märhapanendata — 4,6 %.
Vl 2005 kaik oli seičeme eländpunktad enamba üht tuhad kaikenaigaiženke ristitištonke. Lidnalaižiden pala om 53 % (2020).
Ižanduz.
Sent Vinsent da Grenadinad oma goll' šingotai valdkund, rippub irdpol'žes torguindaspäi keskmäižes märas. Sen ižanduz baziruiše elitižel turizmal i bankoiden ofšorzonal. Korged radotomudenmär kucub emigracijad toižihe maihe. Maižandusen kul'turad oma bananad, saharrogo, kokospal'm, maplodud, tabak, maniok, marantan jured. Vl 2018 valdkundan nominaline kogosüdäiprodukt oli 0,81 mlrd. US$ ekvivalentas vai 1,32 mlrd. US$ tazostadud ostmižmahtusen mödhe (US$11,970 ühtele hengele). Industrijan päsarakod oma elektroladimišton ühthekeradamine, tennislaudaižiden pästand, sobiden omblend, meblin tehmine, puvillan i kopran ümbriradmine, sömtegimišt (arrourutan trahmal, rom, sahar, olud, maidproduktad, pal'mvoi). Finansine voz' zavodiše 1. vilukud.
Kogosüdäiproduktan palad (2012): maižanduz 8,4 %, tegimišt 19,9 %, holitišiden sfer 73,6 %. Radajiden järgenduz sektoroidme vl 1980: maižanduz 26 %, tegimišt 17 %, holitišiden sfer 57 %.
Vl 2009 valdkundan päeksport oli purehlaivad da jahtad (55 %); toine eksport — buksirad (6 %), nižu (6 %), bananad (4 %). Importan tavarad oma mašinansauvomižen produkcii i mašiništ, himižen tegimišton produkcii (heretused), poltuz, söndtavarad. Vl 2012 import ületi eksportad läz vidhe kerdha. Irdpol'žen torguindan päižed partnörad (2022) oma Amerikan Ühtenzoittud Valdkundad (Sent Vinsentan da Grenadinoiden eksportan 9,9 % i importan 39,7 %), Malaizii (eksportan 33,7 %), Trinidad da Tobago (importan 9,6 %), Grekanma (eksportan 9,4 %), Barbados (eksportan 8,3 %), Kitai (importan 6,5 %), Ispanii (eksportan 6,3 %).